GREEK SUPREME COURT DECISION

Decision ID: 819/2024
Decision Number: 819
Decision Year: 2024
Department: Ποινικό (Ζ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Αλεξάνδρα Αποστολάκη, Προεδρεύουσα Αρεοπαγίτη (η οποία ορίστηκε με την υπ'αριθμ.97/2024 πράξη της Προέδρου του Αρείου Πάγου), Σπυρίδωνα Κουτσοχρήστο, Γεώργιο Παπαγεωργίου - Εισηγητή, Φώτιο Μουζάκη και Αικατερίνη Χονδρορίζου, Αρεοπαγίτες. Συνήλθε σε δημόσια συνεδρίαση στο Κατάστημά του στις 22 Μαΐου 2024, με την παρουσία του Αντεισαγγελέως του Αρείου Πάγου Γεώργιου Οικονόμου (γιατί κωλύεται ο Εισαγγελέας) και της Γραμματέως Ευθυμίας Καλογεροπούλου, για να δικάσει την αίτηση του αναιρεσείοντος - κατηγορουμένου S. S. του B., κατοίκου ... και ήδη κρατούμενου στο Σωφρονιστικό Κ.Κ.Δομοκού, ο οποίος εκπροσωπήθηκε από τον πληρεξούσιο δικηγόρο του Ιωάννη Γλύκα, για αναίρεση της υπ'αριθμ.422/2021 αποφάσεως του Τριμελούς Εφετείου Κακουργημάτων Θράκης. Το Τριμελές Εφετείο Κακουργημάτων Θράκης με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεση αυτής, για τους λόγους που αναφέρονται στην από 24 Ιανουαρίου 2024 αίτησή του αναιρέσεως η οποία ασκήθηκε με δήλωση ενώπιον του Διευθυντή του Σωφρονιστικού Κ.Κ. Δομοκού, Σ. Μ., έλαβε αριθμό 5/2024 και η οποία καταχωρίστηκε στο οικείο πινάκιο με τον αριθμό 208/2024. Αφού άκουσε Τον Αντεισαγγελέα, που πρότεινε να απορριφθεί ως απαράδεκτη και να επιβληθούν τα έξοδα στον αναιρεσείοντα και τον πληρεξούσιο δικηγόρο του αναιρεσείοντος που ζήτησε όσα αναφέρονται στα σχετικά πρακτικά.

Judges: Αλεξάνδρα Αποστολάκη, Σπυρίδωνα Κουτσοχρήστο, Γεώργιο Παπαγεωργίου - Φώτιο Μουζάκη, Αικατερίνη Χονδρορίζου

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Αλεξάνδρα Αποστολάκη, Προεδρεύουσα Αρεοπαγίτη (η οποία ορίστηκε με την υπ'αριθμ.97/2024 πράξη της Προέδρου του Αρείου Πάγου), Σπυρίδωνα Κουτσοχρήστο, Γεώργιο Παπαγεωργίου - Εισηγητή, Φώτιο Μουζάκη και Αικατερίνη Χονδρορίζου, Αρεοπαγίτες. Συνήλθε σε δημόσια συνεδρίαση στο Κατάστημά του στις 22 Μαΐου 2024, με την παρουσία του Αντεισαγγελέως του Αρείου Πάγου Γεώργιου Οικονόμου (γιατί κωλύεται ο Εισαγγελέας) και της Γραμματέως Ευθυμίας Καλογεροπούλου, για να δικάσει την αίτηση του αναιρεσείοντος - κατηγορουμένου S. S. του B., κατοίκου ... και ήδη κρατούμενου στο Σωφρονιστικό Κ.Κ.Δομοκού, ο οποίος εκπροσωπήθηκε από τον πληρεξούσιο δικηγόρο του Ιωάννη Γλύκα, για αναίρεση της υπ'αριθμ.422/2021 αποφάσεως του Τριμελούς Εφετείου Κακουργημάτων Θράκης. Το Τριμελές Εφετείο Κακουργημάτων Θράκης με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων - κατηγορούμενος ζητεί την αναίρεση αυτής, για τους λόγους που αναφέρονται στην από 24 Ιανουαρίου 2024 αίτησή του αναιρέσεως η οποία ασκήθηκε με δήλωση ενώπιον του Διευθυντή του Σωφρονιστικού Κ.Κ. Δομοκού, Σ. Μ., έλαβε αριθμό 5/2024 και η οποία καταχωρίστηκε στο οικείο πινάκιο με τον αριθμό 208/2024. Αφού άκουσε Τον Αντεισαγγελέα, που πρότεινε να απορριφθεί ως απαράδεκτη και να επιβληθούν τα έξοδα στον αναιρεσείοντα και τον πληρεξούσιο δικηγόρο του αναιρεσείοντος που ζήτησε όσα αναφέρονται στα σχετικά πρακτικά.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Ι. Σύμφωνα με τις διατάξεις του άρθρου 473 παρ. 2 και 3 του ισχύοντος από 1.7.2019 νέου ΚΠΔ (ν. 4620/2019), η προθεσμία για την άσκηση αναίρεσης κατ' αποφάσεως από τον κατηγορούμενο είναι είκοσι (20) ημερών και αρχίζει από τότε που η τελεσίδικη απόφαση, που απαγγέλθηκε με την παρουσία του, θα καταχωριστεί καθαρογραμμένη στο ειδικό βιβλίο που τηρείται από τη γραμματεία του ποινικού δικαστηρίου. Εκπρόθεσμη δε άσκηση του ένδικου μέσου συγχωρείται μόνον αν συντρέχει ανώτερη βία ή ανυπέρβλητο κώλυμα, που κατέστησαν αδύνατη την εμπρόθεσμη άσκηση αυτού. Στην περίπτωση αυτή, εκείνος που ασκεί εκπρόθεσμα το ένδικο μέσο, κατά τη συναγόμενη από το άρθρο 255 ΑΚ γενική αρχή του δικαίου, ότι κανείς δεν υποχρεούται στα αδύνατα, οφείλει να διαλάβει στην, κατά το άρθρο 474 του ΚΠΔ, συντασσόμενη έκθεση άσκησής του, τα περιστατικά που συνιστούν την ανώτερη βία ή το ανυπέρβλητο κώλυμα, εξαιτίας των οποίων δεν άσκησε εμπρόθεσμα το ένδικο μέσο και, συγχρόνως, να επικαλεστεί τα αποδεικτικά μέσα, από τα οποία αποδεικνύονται τα περιστατικά αυτά (ΑΠ 441/2022, Α.Π. 542/2021). Αν δεν διαλάβει τέτοια περιστατικά στην έκθεση ή, αν τα περιστατικά αυτά δεν αποδεικνύονται από τα αποδεικτικά μέσα που επικαλείται και προσκομίζει, το ένδικο μέσο απορρίπτεται ως εκπρόθεσμο και, συνεπώς, απαράδεκτο, κατά το άρθρο 476 παρ. 1 ΚΠΔ. Περαιτέρω, σύμφωνα με το άρθρο 476 παρ. 1 του νέου ΚΠΔ, όταν το ένδικο μέσο ασκήθηκε (εκτός των άλλων περιπτώσεων) εκπρόθεσμα, το δικαστήριο (ως συμβούλιο) που είναι αρμόδιο να κρίνει σχετικά, ύστερα από πρόταση του εισαγγελέα και αφού ακούσει αυτόν που άσκησε το ένδικο μέσο ή τον συνήγορο αντίκλητό του, κηρύσσει απαράδεκτο το ένδικο μέσο και διατάσσει την εκτέλεση της απόφασης, που έχει προσβληθεί, και την καταδίκη στα έξοδα εκείνου που άσκησε το ένδικο μέσο. Ο εισαγγελέας οφείλει να ειδοποιήσει αυτόν που άσκησε το ένδικο μέσο ή τον αντίκλητό του για να προσέλθει στο συμβούλιο και να εκθέσει τις απόψεις του, σαράντα οκτώ τουλάχιστον ώρες πριν από την εισαγωγή της υπόθεσης στο δικαστήριο (συμβούλιο). Αν ο αναιρεσείων κρατείται, δεν μετάγεται αλλά μπορεί να υποβάλει υπόμνημα και να εκπροσωπηθεί από συνήγορο. Τέλος, κατά το άρθρο 512 παρ. 1 εδ. α' του ίδιου Κώδικα, αν υπάρχει περίπτωση απαραδέκτου η αίτηση αναίρεσης απορρίπτεται κατά τη διαδικασία του άρθρου 476. ΙΙ. Στην προκείμενη περίπτωση, από τα έγγραφα της δικογραφίας, επιτρεπτώς επισκοπούμενα για την έρευνα του παραδεκτού ή μη της κρινόμενης αιτήσεως αναιρέσεως, προκύπτει ότι η προσβαλλόμενη υπ' αριθ. 422/17.11.2021 απόφαση του, δικάσαντος σε δεύτερο βαθμό, Τριμελούς Εφετείου Κακουργημάτων Θράκης, με την οποία ο κατηγορούμενος και ήδη αναιρεσείων S. S. του Β. καταδικάστηκε α) για την πράξη της παραλαβής από τα εσωτερικά σύνορα υπηκόων τρίτων χωρών που στερούνταν δικαίωμα εισόδου στη χώρα, με σκοπό την προώθηση τους στο εσωτερικό αυτής, κατά συρροή και από κερδοσκοπία και β) για την πράξη της διατάραξης της ασφάλειας συγκοινωνιών από την οποία μπορούσε να προκύψει κίνδυνος για άνθρωπο, σε συνολική ποινή κάθειρξης εξήντα ενός (61) ετών και τεσσάρων (4) μηνών. Η ανωτέρω απόφαση, απαγγέλθηκε στο ακροατήριο στις 17 Νοεμβρίου 2021, με την παρουσία του, και καταχωρίστηκε στο ειδικό βιβλίο καθαρογραμμένων αποφάσεων στις 27.1.2022, με αυξ. αριθ. 19 [βλ. σχετική υπηρεσιακή βεβαίωση του αρμόδιου Γραμματέα του Εφετείου Θράκης στο τέλος της προσβαλλόμενης απόφασης]. Ο αναιρεσείων άσκησε, αυτοπροσώπως, με δήλωσή του, την αίτηση αναίρεσης ενώπιον του Διευθύνοντος το Σωφρονιστικό Κατάστημα Δομοκού, όπου κρατείται, στις 24.1.2024 [συνταχθείσας προς τούτο της υπ' αριθ. 5/24.1.2024 σχετικής εκθέσεως], δηλαδή, μετά την πάροδο της οριζόμενης, στο άρθρο 473 παρ. 2 του ισχύοντος ΚΠΔ, εικοσαήμερης προθεσμίας από της καταχωρίσεως της αποφάσεως στο ειδικό βιβλίο (27.1.2022), η οποία έληγε στις 16.2.2022. Περαιτέρω ο αναιρεσείων - κατηγορούμενος, προκειμένου να αιτιολογήσει το εκπρόθεσμο της άσκησης της εν λόγω αίτησης αναίρεσης, ισχυρίζεται ότι από λόγους ανώτερης βίας δεν κατέστη δυνατόν να την ασκήσει εμπρόθεσμα, συγκεκριμένα δε ότι μέχρι την ημέρα συντάξεως της αιτήσεως αναιρέσεως δεν γνώριζε ότι είχε δικαίωμα να ασκήσει αναίρεση κατά της αποφάσεως και όπως κατά λέξη αναγράφει "ένεκα δυσχερούς συνεννόησης και ενημέρωσης από τον συνήγορο υπεράσπισης που είχε διοριστεί αυτεπαγγέλτως, ουδέποτε ενημερώθηκα για το δικαίωμα μου..". Τα ανωτέρω προβαλλόμενα, όμως, περιστατικά, δεν συνιστούν λόγο ανωτέρας βίας, όπως η έννοιά της εκτέθηκε στην προηγηθείσα νομική σκέψη, ήτοι γεγονότα εξαιρετικά και απρόβλεπτα, τα οποία δεν θα μπορούσαν να αποτραπούν με μέτρα εξαιρετικής επιμέλειας και σύνεσης, ώστε να δικαιολογούν την εκπρόθεσμη άσκηση της εν λόγω αίτησης αναίρεσης. Και τούτο, διότι ο αναιρεσείων - κατηγορούμενος γνώριζε την εις βάρος του ανωτέρω καταδικαστική απόφαση, η οποία εκδόθηκε από το ως άνω δευτεροβάθμιο δικαστήριο, στο οποίο παρέστη, όπως προαναφέρθηκε, με τον δικηγόρο του και δεν ήταν αδύνατο, αν επεδείκνυε στοιχειώδη επιμέλεια και φροντίδα, παρά την κράτησή του στο Κατάστημα Κράτησης Δομοκού, να επιμεληθεί για την πρόσληψη, με αυτεπάγγελτο διορισμό, δικηγόρου άμεσα και με τηλεφωνική επικοινωνία είτε μέσω του δικηγόρου του είτε μέσω του γραμματέα του Εφετείου Θράκης είτε και μέσω της Διεύθυνσης των Φυλακών, να πληροφορηθεί την πορεία της καθαρογραφής και καταχώρισης της απόφασης που αφορά την ανωτέρω υπόθεσή του στο οικείο βιβλίο, καθώς και τον ακριβή χρόνο που έπρεπε να ασκήσει το ένδικο μέσο της αίτησης αναίρεσης κατά της προσβαλλόμενης απόφασης. Άλλωστε, κατά την έκδοση της προσβαλλόμενης απόφασης, όπως προκύπτει από τα πρακτικά αυτής, η Πρόεδρος του Δικαστηρίου του γνωστοποίησε, ότι μπορεί να ασκήσει αναίρεση μέσα στη νόμιμη προθεσμία και του εξήγησε συνοπτικώς όλα όσα απαιτούνται για να είναι έγκυρο και τυπικώς δεκτό το ένδικο τούτο μέσο, ενώ ο διορισθείς κατά τη δίκη διερμηνέας της αραβικής γλώσσας του διερμήνευε όλα τα διαληφθέντα κατά την εκδίκαση της υπόθεσης. Συνεπώς, πρέπει ν' απορριφθούν ως αβάσιμα τα όσα αντίθετα ισχυρίζεται ο αναιρεσείων - κατηγορούμενος και εφόσον η αναίρεση αυτή ασκήθηκε μετά τη συμπλήρωση της ως άνω προβλεπόμενης από το άρθ. 473 παρ. 2, 3 Κ.Π.Δ., εικοσαήμερης προθεσμίας, είναι εκπρόθεσμη και πρέπει, σύμφωνα με όσα αναφέρθηκαν στην ως άνω μείζονα σκέψη, να απορριφθεί ως απαράδεκτη, αφού ουδόλως δικαιολογείται το εκπρόθεσμο αυτής. ΙΙΙ. Κατ' ακολουθία όλων των ανωτέρω, πρέπει να απορριφθεί η κρινόμενη αίτηση αναίρεσης και να επιβληθούν στον αναιρεσείοντα τα δικαστικά έξοδα της παρούσας ποινικής διαδικασίας (άρθρο 578 παρ.1 του ΚΠΔ), κατά τα οριζόμενα ειδικότερα στο διατακτικό.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ ΑΠΟΡΡΙΠΤΕΙ την από 24.1.2024 αίτηση του S. S. του Β., κατοίκου ... οδός ..., ήδη δε είναι κρατούμενος στο Σωφρονιστικό Κατάστημα Δομοκού, για αναίρεση της υπ' αριθμ. 422/17.11.2021 απόφαση του, δικάσαντος σε δεύτερο βαθμό, Τριμελούς Εφετείου Κακουργημάτων Θράκης. Και ΚΑΤΑΔΙΚΑΖΕΙ τον αναιρεσείοντα στα δικαστικά έξοδα της παρούσας ποινικής διαδικασίας, που ανέρχονται σε οκτακόσια (800) ευρώ. Κρίθηκε και αποφασίσθηκε στην Αθήνα στις 5 Ιουνίου 2024. Δημοσιεύθηκε στην Αθήνα σε δημόσια συνεδρίαση στο ακροατήριό του στις 6 Ιουνίου 2024. Η ΠΡΟΕΔΡΕΥΟΥΣΑ

LEGAL REFERENCES
Articles Referenced: άρθρου 473 παρ. 2, άρθρο 255, άρθρο 474 του ΚΠΔ, άρθρο 476 παρ. 1, άρθρο 512 παρ. 1 εδ. α', άρθρου 476, άρθρο 473 παρ. 2, άρθρο 578 παρ.1 του ΚΠΔ, άρθρου 473, άρθρο 474, άρθρο 476, άρθρο 512, άρθρο 473, άρθρο 578
Article Codes: ΠΚ|ΚΠΔ
Law References: nan
Total Articles Cited: 9

DATES MENTIONED: 1-7-2019|17-11-2021|27-1-2022|24-1-2024|16-2-2022|22-05-2024|24-01-2024|05-06-2024|06-06-2024

SOURCE: https://areiospagos.gr/nomologia/apofaseis_DISPLAY.asp?cd=8BMKY1ADA35XG83CSR82GH7ZETSML8&apof=819_2024&info=ΠΟΙΝΙΚΕΣ -  Ζ